6.9.2022
MT
Il-Ġurnal Uffiċjali tal-Unjoni Ewropea
C 342/173 Il-Ħamis 17 ta’ Frar 2022
Missjonijiet u operazzjonijiet tal-PSDK fl-2020 – evalwazzjoni u rakkomandazzjonijiet
8.
Ifakkar li l-Unjoni attwalment għandha skjerati 11-il missjoni ċivili u seba' missjonijiet u operazzjonijiet militari; ifakkar li tlieta biss minn dawn huma operazzjonijiet b'mandat eżekuttiv: l-operazzjoni ATALANTA tal-Forza Navali tal-Unjoni Ewropea (EUNAVFOR) fis-Somalja, l-operazzjoni IRINI tal-EUNAVFOR fil-Mediterran (EUNAVFOR MED IRINI) u l-forza militari tal-UE fil-Bożnija-Ħerzegovina (EUFOR ALTHEA); ifakkar fl-impenn ġenerali tal-UE fis-Saħel u l-Qarn tal-Afrika permezz ta' sitt missjonijiet ċivili (il-Missjoni ta' Bini tal-Kapaċità tal-UE fil-Mali (EUCAP Sahel Mali), l-EUCAP Sahel Niger, EUCAP Somalia) u sitt missjonijiet militari (il-Missjoni ta' Taħriġ tal-Unjoni Ewropea fil-Mali (EUTM Mali), l-EUTM Somalia, EUNAVFOR ATALANTA, EUNAVFOR MED IRINI); jinnota li dawn il-missjonijiet u l-operazzjonijiet għadhom ma laħqux il-potenzjal sħiħ tagħhom u qed isofru l-impatt tal-pandemija tal-COVID-19, li affettwat l-attività tagħhom u llimitat l-effikaċja tagħhom; jissuġġerixxi li l-baġit, l-ippjanar u t-tagħmir tal-missjonijiet u l-operazzjonijiet tal-PSDK tal-UE jiġu vvalutati fid-dawl tat-tagħlimiet meħuda mill-COVID-19 u għalhekk jikkunsidra rieżami tar-riżultati u possibbilment l-adattament tal-mandat tagħhom bħala parti mir-rieżami strateġiku standard ta' missjoni;
9.
Jissottolinja l-importanza li stabbiltà sostenibbli, is-sigurtà tal-bniedem u l-prosperità fil-viċinat tagħha għandhom għall-Unjoni; jinnota li l-missjonijiet militari tal-PSDK issa huma kważi esklużivament iffukati fuq it-taħriġ tal-forzi armati (EUTMs), mingħajr ebda dimensjoni eżekuttiva u b'appoġġ limitat; iqis li, mingħajr ma tiġi affettwata d-dimensjoni mhux eżekuttiva ta' dawn il-missjonijiet, il-mandat tagħhom għandu jissaħħaħ, b'enfasi fuq l-ikkowċjar, sabiex konsulenti Ewropej ikunu jistgħu jivverifikaw fuq il-post bl-aktar mod preċiż possibbli jekk il-programmi ta' taħriġ ikunux ġew implimentati kif suppost u jekk humiex konformi mal-ħtiġijiet operattivi tal-forzi armati lokali;
10.
Jenfasizza li l-konsenja ta' armi taħt il-kappa tal-Faċilità Ewropea għall-Paċi għandha ssir b'rispett sħiħ tal-Pożizzjoni Komuni tal-UE dwar l-esportazzjoni tal-armi, id-dritt internazzjonali dwar id-drittijiet tal-bniedem u d-dritt umanitarju, u tinkludi dispożizzjonijiet effettivi dwar it-trasparenza;
11.
Jiddeplora l-azzjoni tal-parteċipanti fil-kolp ta' stat fil-Mali; jinsab imħasseb ħafna dwar in-nuqqas ta' servizzi essenzjali tal-Istat fit-territorju tal-Mali u fis-Saħel b'mod ġenerali; jesprimi t-tħassib serju tiegħu dwar id-deterjorament tas-sigurtà fir-reġjun; jinsab imħasseb ħafna dwar ir-rapporti tas-Segretarju Ġenerali tan-NU li jelenkaw abbużi passati u attwali serji fil-qasam tad-drittijiet tal-bniedem u ksur serju tad-dritt umanitarju internazzjonali, inklużi allegati delitti tal-gwerra, imwettqa minn gruppi armati inklużi gruppi terroristiċi, forzi armati tal-Mali u forzi armati oħra tal-G5 tas-Saħel; jiddeplora bil-qawwa l-impunità f'dan ir-rigward u jenfasizza li reati bħal dawn li għaddejjin jimminaw ukoll l-isforzi Ewropej u internazzjonali biex jinħoloq ambjent sigur u sikur u jiġu miġġielda l-gruppi armati u t-terroristi; jenfasizza l-involviment dejjem akbar ta' atturi ostili f'reġjun li huwa fundamentali għas-sigurtà tagħna, li jista' jipperikola s-sigurtà tal-bniedem, il-paċi, l-istabbiltà u l-iżvilupp sostenibbli fil-pajjiż, li jikkostitwixxu objettiv komuni għall-UE u l-Mali, fejn atturi oħra li mhux neċessarjament jikkondividu l-istess prinċipji etiċi bħall-UE u l-Istati Membri tagħha huma lesti li jimlew il-lakuni fil-kapaċità, irrispettivament mir-rispett għall-istandards internazzjonali tal-istat tad-dritt jew il-liġi tal-gwerra; jesprimi t-tħassib serju tiegħu dwar l-influwenza dejjem akbar ta' kumpaniji militari privati barranin u l-pjanijiet possibbli tal-gvern Maljan li jagħti bidu għal kooperazzjoni ma' kumpanija militari Russa privata – il-Grupp Wagner, organizzazzjoni qrib il-Kremlin – fit-taħriġ tal-forzi armati tiegħu; jirrimarka li tali kooperazzjoni hija inkompatibbli mal-kooperazzjoni fil-qasam tas-sigurtà u d-difiża mal-UE, partikolarment mal-EUTM Mali, u għalhekk tirrikjedi li l-UE tivvaluta mill-ġdid l-impenn tagħha fil-Mali; iħeġġeġ lill-awtoritajiet attwali tal-Mali ma jqabbdux lill-Grupp Wagner u ma jippermettux lill-persunal tiegħu jidħol fit-territorju tal-Mali; jenfasizza l-bżonn, b'mod aktar ġenerali, li jsir monitoraġġ mill-qrib tal-azzjonijiet ta' kumpaniji tas-sigurtà privati u militari li qed iżidu l-impronta globali tagħhom f'żoni vulnerabbli inklużi l-Afrika, l-Amerka Latina u l-Ewropa tal-Lvant, u jfakkar fl-importanza li l-Parlament jinżamm infurmat dwar il-kwistjoni;
12.
Jieħu nota tar-riorganizzazzjoni tal-azzjoni militari Franċiża fis-Saħel imħabbra flimkien u f'konsultazzjoni mas-sħab internazzjonali u Afrikani tagħna; jenfasizza li dawn l-iżviluppi għandhom isiru f'konsultazzjoni mill-qrib mas-sħab internazzjonali kollha preżenti fis-Saħel, partikolarment dawk Ewropej; jilqa' l-impenn kontinwu tal-UE u tal-Istati Membri favur l-istabbilizzazzjoni tal-pajjiżi tal-G5 tas-Saħel, partikolarment bl-appoġġ għall-Forza Konġunta tal-G5 tas-Saħel, bit-tisħiħ tal-missjonijiet tal-PSDK tal-UE u l-involviment dejjem akbar tal-forzi armati tal-Istati Membri Ewropej fit-Task Force Takuba;
13.
Jilqa' l-adattament tal-mandat estiż il-ġdid tal-EUTM Mali; jitlob li jissaħħu l-kooperazzjoni strutturali u l-appoġġ mhux eżekuttiv għall-forzi armati u li jitħaffef il-proċess ta' reġjonalizzazzjoni li jippermetti lill-missjoni tipprovdi assistenza militari lill-forzi armati tal-pajjiżi tal-G5 u b'mod partikolari lill-Burkina Faso u lin-Niġer, li se jkollu implikazzjonijiet għas-sħab internazzjonali, Ewropej u Afrikani; jenfasizza l-possibbiltajiet miftuħin mill-Faċilità Ewropea għall-Paċi fir-rigward tal-forniment ta' tagħmir maħsub għat-taħriġ tal-forzi armati tal-Mali, li se jkun essenzjali għat-tisħiħ